Mies ajoi iltapäivällä vähän ennen kahta paikallista aikaa jalankulkijoiden päälle Melbournen keskustassa, Bourke Streetin kauppakeskuksen edustalla.

Tekoa kuvaillaan tahalliseksi, mutta silti Victorian osavaltion poliisin mukaan kyse ei ole terrorismista.

– Voin vahvistaa, että me uskomme tämän liittyvän aiempaan puukotukseen, joka tapahtui eteläisellä metroasemalla, sanoi Victorian poiliisin vt. päällikkö Stuart Bateson.

Paikalla kuvatusta videosta näkyy, miten auto kurvaili risteyksessä holtittomasti, ajajan käsi roikkui ikkunasta ulkona. Kaksi ihmistä lähestyi autoa yrittäen ilmeisesti pysäyttää kuskin.

– Kuski roikkui puoleksi autosta ulkona. Hän oli aivan holtiton, hän ei vaan piitannut mistään, sanoi Australian yleisradioyhtiön haastattelema silminnäkijä Laura Pollson.

Pian tämän jälkeen auto ajoi jalkakäytävälle ja suoraan ihmisten päälle.

Age -lehden haastattelema silminnäkijä Maria Kitjapanon kertoo poliisin pysäyttäneen päälleajajan:

– Siellä oli varmaan kymmenen poliisia auton ympärillä, aseet esillä ja he ampuivat autoon. Sitten he vetivät jonkun ulos matkustajan puolelta. Sitten kaikki kymmenen istuivat miehen päälle, kuvailee Kitjapanon.

Ajaja on nyt pidätettynä.

Melbournessa on parhaillaan meneillään Australia Open -tennisturnaus, joten kaupungissa on tavallistakin enemmän turisteja.

Lähteet: AP, AFP, Reuters